Broj: 711-I-269-P-12/23-02-17

Zagreb, 17. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Andree Malek, poslovne tajnice u Odvjetničkom uredu Josip Konjevod iz Zagreba**,za davanjem očitovanja,na 200. sjednici, održanoj dana 17. siječnja 2023., daje sljedeće:

**OČITOVANJE**

**Temeljem odredbe članka 15. stavka 3. ZSSI/21-a, trgovačko društvo koje sudjeluje na konferenciji u organizaciji ministarstva u sklopu njezina održavanja može platiti trošak večere ministru i državnom tajniku koji obnašaju dužnost u navedenom državnom tijelu u vrijednosti do 66,36 EUR-a po svakom obvezniku.**

Obrazloženje

Andrea Malek, poslovna tajnica u Odvjetničkom uredu Josip Konjevod iz Zagreba, podnijela je zahtjev za očitovanjem koji je u knjigama ulazne pošte pod brojem: 711-U-187-P-12/232-01-3 zaprimljen dana 11. siječnja 2023., povodom kojeg se vodi predmet broj P-12/23.

Podnositeljica u zahtjevu navodi da se obraća u zastupanju stranke, trgovačkog društva sa sjedištem u Republici Hrvatskoj, koje obavlja djelatnost održavanja informatičkih sustava u javnoj upravi, u okviru koje pruža usluge ministarstvima temeljem sklopljenih ugovora o javnoj nabavi. Nadalje navodi da je korisnik usluga navedenog trgovačkog društva ministarstvo koje ima namjeru organizirati konferenciju o primjeni novih programskih rješenja u javnoj upravi, te da će isto društvo biti predstavljeno s jednim govornikom koji će održati prezentaciju. Također se ističe da će trošak održavanja konferencije u cijelosti platiti isto ministarstvo, kao organizator konferencije, te da predmetno društvo namjerava svim sudionicima konferencije podmiriti troškove jedne večere u sklopu konferencije nakon održane prezentacije, pri čemu se navodi kako će na konferenciji sudjelovati ministar, državni tajnik, predsjednici sudova, pojedini suci, te zaposlenici društva.

Podnositeljica traži očitovanje Povjerenstva smije li trgovačko društvo platiti troškove večere sudionicima konferencije, te je li bitno pridržavati se ograničenja iz članka 15. ZSSI/21-a, odnosno paziti da trošak večere po pojedinom sudioniku ne prelazi iznos od 500,00 kuna, kao i je li potrebno o takvoj namjeri podmirenja troškova obavijestiti Povjerenstvo ili neko drugo državno tijelo.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 15. stavkom 1. ZSSI/21-a propisano je da se darom, u smislu tog Zakona, smatra novac, stvari bez obzira na njihovu vrijednost, prava i usluge dane bez naknade koje obveznika dovode ili mogu dovesti u odnos zavisnosti ili kod njega stvaraju obvezu prema darovatelju. Sukladno odredbi stavka 2. istog članka ZSSI/21-a ne smatraju se darovima uobičajeni darovi između članova obitelji, rodbine i prijatelja te državna i međunarodna priznanja, odličja i nagrade, dok prema odredbi stavka 3. obveznik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

Ponajprije se utvrđuje da je člankom 3. stavkom 1. podstavcima 4. i 6. ZSSI/21-a propisano da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) te državni tajnici obveznici u smislu odredbe članka 3. navedenog Zakona, kojim je određen krug obveznika, slijedom čega ih povodom obnašanja navedenih dužnosti u cijelosti obvezuju odredbe ZSSI/21-a.

Nadalje, predsjednici sudova i suci nisu obveznici ZSSI/21-a, već pravosudni dužnosnici koji obnašaju sudbenu vlast te ih obvezuje odredbe Zakona o sudovima („Narodne novine“ broj 28/13., 33/15., 82/15., 82/16., 67/18., 126/19., 130/20., 21/22. i 60/22.), stoga se na njih ne primjenjuje odredba ZSSI/21-a.

Iz zahtjeva za mišljenjem proizlazi da bi trgovačko društvo u sklopu konferencije o primjeni novih programskih rješenja u javnoj upravi na kojoj sudjeluje platilo večeru svim sudionicma konferencije, uključujući ministra i državne tajnike ministarstva koje je organizator konferencije, pri čemu je korisnik njihovih usluga održavanja informatičkih sustava i navedeno državno tijelo, odnosno proizlazi kako već postoji poslovni odnos između ovoga društva i predmetnog ministarstva.

Temeljem odredbe članka 15. stavka 3. ZSSI/21-a, obveznicima istog Zakona zabranjeno je primiti dar vrijednosti veće od 500,00 kuna od istog darovatelja, odnosno navedeni smiju zadržati samo dar simbolične vrijednosti do najviše tog iznosa.

Sukladno utvrđenom fiksnom tečaju i pravilima konverzije propisanima Zakonom o uvođenju eura kao službene valute u Republici Hrvatskoj („Narodne novine“ broj: 57/22. i 88/22.), koji se primjenjuje od 1. siječnja 2023., propisani kunski iznos od 500,00 kn iznosi 66,36 EUR-a.

Dar veće vrijednosti može obveznike dovesti u odnos zavisnosti ili stvoriti obvezu prema darovatelju, što u konkretnoj situaciji može imati za posljedicu privilegiranje trgovačkog društva, koje bi podmirilo troškove večere, u odnosu na druge pružatelje sličnih usluga.

Naime, s istim poslovnim subjektom već postoji poslovni odnos, čiji je predmet održavanje informatičkih sustava, a teme konferencije je primjena novih programskih rješenja, iz čega postoji mogućnost zaključenja novih poslovnih odnosa u budućnosti za ove potrebe te time i eventualno angažiranje upravo tog trgovačkog društva.

Stoga trgovačko društvo koje sudjeluje na konferenciji može platiti troškove večere ministru i državnom tajniku državnog tijela koji je organizator konferencije u vrijednosti do 66,36 EUR-a po svakom obvezniku, pri čemu nije o tome potrebno unaprijed obavijestiti Povjerenstvo.

Obveznici su također dužni voditi računa kako su, ukoliko im od istog trgovačkog društva tijekom večere ili na samoj konferenciji bude ponuđen drugi dar vrijednosti veće od 66,36 EUR-a ili im bude ponuđen dar u novcu bez obzira na vrijednost, dužni otkloniti njegov primitak, jer bi se u suprotnom slučaju našli u povredi odredbe članka 15. ZSSI/21-a.

Slijedom navedenog, Povjerenstvo je dalo očitovanje kao u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

.

Dostaviti:

1. Podnositeljci, putem mail adrese
2. Objava na internetskoj stranici Povjerenstva
3. Pismohrana